Ga go ope yo o sa amiweng ke go jewa ke bodutu—tota le batho ba ba bonalang ba itumetse kgotsa ba ba ratwang ke batho. Seane sa Baebele sa re: “Le mo setshegong pelo e ka nna ya bo e le mo khutsafalong.” (Diane 14:13) Go jewa ke bodutu jo bo tseneletseng le jo bo sa kgaotseng go ka koafatsa motho. Baebele ya re: “Go na le moya o o hutsafetseng ka ntlha ya pelo e e botlhoko.” Thanolo e nngwe e ranola temana eno jaana: “Khutsafalo e ka go thubaganya.” (Diane 15:13; Contemporary English Version) Ke eng se o ka se dirang fa o kile wa ikutlwa o tshwenyegile mo maikutlong ka go bo o ikutlwa o kgaphetswe kwa thoko? Jesu o ile a re lorato lo tla tlhomolola balatedi ba gagwe. (Johane 13:34, 35) Tota le moaposetoloi Paulo o ne a re lorato ke lone lo lo senolang Bakeresete ba nnete. (1 Bakorintha 13:1, 8) O ne a re moya o o boitshepo o tla thusa Bakeresete go nna le “maungo a moya” mme leungo la ntlha ke lorato.—Bagalatia 5:22, 23.